U iskazu DORH-u oko formiranja grupe Borg, bivša potpredsjednica Vlade i ministrica gospodarstva Martina Dalić spomenula je i Antu Samodola kao jednog od kandidata za povjerenika za Agrokor. Dalić ga je odmah prekrižila jer je Samodol, tvrdi, odbio svjedočiti u arbitražnom sporu Ina-Mol u Washingtnu. Samodol to demantira

Dakle, gospođa Dalić me još uvijek jako voli. Sjetila me se čak dok više nije bila u dragom joj kapacitetu potpredsjednice Vlade dajući izjavu u DORH-u. Jer, od svih sedam nabrojanih kandidata s ploče, samo je obrazložila moje 'isključenje' i nije našla za shodno navoditi razloge o isključenju drugih jer njihov grijeh nije važan spomena u tamo nekom DORH-u. Logično je zapitati se otkud ja na ploči, u Washingtonu ili Agrokoru? Pa pođimo redom.

No, na proljeće 2016. stiže prvi poziv izvjesne gospođe V. Vasiljević koja se predstavlja da radi za VRH, odnosno odvjetnika Mišetića iz SAD i traži sastanak. Tada sam saznao da bi trebali dati očitovanje o slučaju INA-MOL. Uglavnom, ja i moje nekadašnje kolege iz Hanfe dajemo iskaze za arbitražu u slučaju RH-MOL u Washingtonu. Zanimljivo je da sam prvi višesatni iskaz dao u hotelu Esplanade na kojem je pored V. Vasiljević, i član tima iz Dubaia, A. Farhad.

Usput, samo napominjem da je na osnovu utvrđenih činjenica iz nadzora Hanfa u svibnju 2011. podnijela kaznenu prijavu DORH-u protiv odgovornih za manipulaciju na tržištu kapitala, a u rujnu iste godine kaznenu prijavu protiv odgovornih u MOL-u za djelo korištenja povlaštenih informacija. Do dana današnjega tu se dogodilo ništa nije. Od Bajića preko Cvitana u istom stanju je dočekalo Jelenića. Zašto je to tako u DORH-u i zašto primjerice potpredsjednica Vlade u liku M. Dalić nije bila zainteresirana za slučaj i stanje oko INA-e, nije pitanje za mene. Ipak, nakon one f amozne najave o otkupu INE na Badnji dan 2016. mnoge stvari su mi postale jasnije.

Potom slijedi moj drugi iskaz, ali sada više ne u Esplanadi, već u sjedištu odvjetničkog društva T. Doličkog gdje po navodima V. Vasiljević na zadnjem katu postoji posebna soba samo za nju i odvjetnički tim. Ne mogu ulaziti u detalje, ali to je potrajalo nekoliko sati. Tu sam se naslušao svega jer je te ljude informirao svatko više od nas koji smo vodili slučaj, a osjećalo se i pitanje elementarne istine i razumijevanja procesa i događaja. Malo je reći da sam bio razočaran svime. Nakon toga nisam dobio nikakav poziv za svjedočenje niti sam upoznat jesu li moja dva svjedočenja u spisu. Tih su dana još razgovarali s ljudima iz Hanfe, a jedna gospođa koja nije niti sudjelovala u postupku je navodno svjedočila.

Sjećate se kako su se Plenković i uvaženi ministri zajedno s potpredsjednicom Dalić poredali da narodu objave tu fantastičnu vijest o otkupu INE od MOL-a i vraćanje INA-e matici Hrvatskoj. Po Zakonu o tržištu kapitala, Uprava INE se morala očitovati na burzi o toj informaciji i gle čuda, INA u kojoj sjedi muž potpredsjednice Vlade kao član uprave kaže da nema nikakvu informaciju o otkupu dionica od strane VRH-a. Drugim riječima, Martina Dalić je kao upućena osoba svoga muža (tako se zove sukladno Zakonu o tržištu kapitala ) sudjelovala u donošenju odluke o otkupu dionica, a muž kaže da o tome ne zna ništa, iako je baš zbog njega kao člana uprave INE ona dobila status upućene osobe. Naravno, tadašnje vodstvo Hanfe je hrabro postupilo, pa nije propitivalo muža je li gospođa Dalić još uvijek upućena osoba koju je muž po zakonu ranije morao prijaviti kao upućenu osobu.

Uostalom, svi se sjećamo kako je model otkupa INE uključivao prodaju HEP-a, a osobe od povjerenja M. Dalić su okolo već drugi dan pokazivali PP prezetanciju modela otkupa. Isti ti ljudi kasnije postaju povjerenik i podizovđači u slučaju Agrokora. Čudno, možda.

Idilu s planovima oko otkupa INA-e je početkom 2017. narušio sam Gazda. Događaji su se nizali kao na traci, pa me u tom smislu u ožujku 2017. nazvao L. Turčinović iz Mosta nudeći mi mjesto u nekakvom timu. To sam rezolutno odbio jer sam ja cijelo vrijeme još od 2011. iz Hanfe bio na suprotnoj strani od Gazde donošenjem Rješenja o obvezi davanja ponude za preuzimanje Belja. Eto, tako sam se ja očito našao na toj ploči M. Dalić, o čemu iskreno nisam znao ništa sve do svjedočenja Dalić & Ramljak na saborskom istražnom povjerenstvu. Dakle, časna i hrabra M. Dalić koja mi je skidala skalp 2011. zbog izjave muža u postupku istrage djelovanja MOL-a, sada, u 2018. mi spočitava odbijanje svjedočenja u tom istom postupku. E, pa neće ići.

I ne manje važno, onaj ministar iz kabineta s početka priče me 2011. prije donošenja rješenja Hanfe o obvezi Agrokora za preuzimanje Belja nazvao i prijetio da ne smijem donijeti rješenje pozivajući se između ostalog na to da mi on neće biti M. Dalić. Događaj iz njegova kabineta je očito ostavio traga na njemu. Moja podnesena kaznena prijava za prijetnju je završila u ladici kod strašnog Bajića i nikom ništa. Danas je taj Đuro predsjednik uprave Petrokemije od prošle godine, a upravo na inicijativu M. Dalić. O tim i drugim stvarima ove otužne zemljice drugom prilikom ili prozivkom.

I na kraju, u cijelom sadržaju svjedočenja u DORH-u, draga Martina želi ispasti žena s jajima, pa i u spominjanju moga imena htjede mene prokazati čovjekom bez jaja. Ne draga moja, ja ih imam od rođenja.'